NotiosEvoikos: Η Π.Ε.Δ. συνεχίζει να διεκδικεί την ίδρυση του Δελφικού Πανεπιστημίου Στερεάς Ελλάδας
Στη Λαμία συνεδρίασε τη Δευτέρα 9 Ιουλίου 2018 το Διοικητικό Συμβούλιο της Π.Ε.Δ. Στερεάς Ελλάδας, με θέμα την αξιολόγηση των παράλληλων προτάσεων για την αναβάθμιση της τριτοβάθμιας εκπαίδευσης στη Στερεά Ελλάδα σε σχέση με την πρόταση της
Π.Ε.Δ. («πρόταση Πανούση»).
Όπως χαρακτηριστικά επεσήμανε ο εισηγητής του θέματος κ. Λιόλιος: «Η πρόταση της Π.Ε.Δ. Στερεάς Ελλάδας διακρίνεται από τις λέξεις-φράσεις “ολότητα“, “διεπιστημονικότητα“, “διασύνδεση εκπαίδευσης, έρευνας και παραγωγής“ “πολυθεματικότητα“, “εξακτίνωση“, “οριζόντια γνώση“.
Δεν υπάρχει κάτι εξίσου πλήρες στις υπόλοιπες προτάσεις. Σε καμία περίπτωση η πρότασή μας δεν διεκδικεί το θέσφατο, ούτε “στέκεται” αφοριστικά ως προς τις υπόλοιπες προτάσεις. Αντίθετα, θα μπορούσαν ορισμένα στοιχεία των παράλληλων προτάσεων να ενταχθούν στην πρόταση της Π.Ε.Δ. Στερεάς Ελλάδας.
Η δημιουργία ενός ενιαίου και αυτοδύναμου Πανεπιστημίου Στερεάς Ελλάδας μπορεί ως μια ολότητα να αποτελέσει μοχλό ανάπτυξης για την Περιφέρεια.
Ένα Πανεπιστήμιο με την έδρα του στη Στερεά Ελλάδα θα δώσει έμφαση στην εκμετάλλευση των συγκριτικών πλεονεκτημάτων της περιοχής, τη διασύνδεση της έρευνας με την παραγωγή και την εξυπηρέτηση των στόχων της περιφερειακής στρατηγικής έξυπνης εξειδίκευσης (RIS3).
Μπορεί επίσης να συμβάλλει καθοριστικά στην ανακοπή της μαζικής εξόδου “εγκεφάλων“ και νέων φοιτητών προς το εξωτερικό ή/και το μητροπολιτικό κέντρο της Αθήνας, στην αναστροφή της κοινωνικής περιθωριοποίησης και την αντιστροφή της μειωμένης επένδυσης σε πόρους και ανθρώπινο κεφάλαιο της Περιφέρειας [ισότητα ευκαιριών].
Αντίθετα, η δημιουργία παραρτημάτων άλλων Πανεπιστημίων σκοπό θα έχει την προαγωγή των δικών τους στόχων και συμφερόντων.
Η ανομοιογένεια των στόχων αυτών αναμένεται επίσης να δράσει περιοριστικά για το αναπτυξιακό αποτέλεσμα, του οποίου θα γίνει αποδέκτης η Στερεά Ελλάδα».